**Uttalelse fra Norges Sjakkforbunds Reglementsutvalg om Offerspill SKs medlemskap og kongressrepresentasjon**

**Innledende presiseringer og klargjøring av problemstillinger**

Reglementsutvalget (heretter RU) beklager innledningsvis at vår uttalelse først foreligger to dager før NSFs kongress. Bakgrunnen for dette er følgende: 25.06.2019 ble RU av NSFs president bedt om å skrive en uttalelse om Offerspill SKs medlemskap og kongressrepresentasjon i NSF. Samme kveld ba sentralstyret imidlertid RU om foreløpig å stoppe arbeidet med sin uttalelse, i påvente av en ekstern juridisk vurdering bestilt fra advokatfirmaet Kvale. Etter at denne juridiske vurderingen forelå 01.07.2019 tok RU kontakt med sentralstyret, og ba om avklaring av om sentralstyret fortsatt ønsket en uttalelse fra RU til kongressen. Sentralstyret svarte først 04.07.2019 at en uttalelse fra RU var ønsket fra deres side. RU har deretter gitt saken høy prioritet og levert sin uttalelse dagen etter avklaringen fra sentralstyret.

RU er kjent med at den juridiske vurderingen fra advokatfirmaet Kvale konkluderer med at Offerspill SK bør aksepteres som medlemsklubb i NSF og gis full representasjon (41 delegater) for de litt over 1000 medlemmene klubben per 01.07.2019 hadde meldt inn til NSF. RU er også kjent med at en av Norges ledende eksperter på foreningsrett, professor Geir Woxholth fra Universitetet i Oslo, sterkt har kritisert advokatfirmaet Kvales konklusjon, og konkludert med at Offerspill SK ikke bør gis noen representasjon på årets kongress i NSF. Woxholth har i nettdebatter helt eller delvis fått støtte for dette synet fra flere andre svært kvalifiserte jurister.

RU anser seg selvsagt ikke å ha noen juridisk kompetanse sammenlignbar med verken advokatfirmaet Kvale eller professor Woxholth. RU anser seg derimot å ha en betydelig komplementær kompetanse på NSFs lover og etablert praktisering av dem, inkludert kongressens posisjon som øverste organ i NSF. Vi anser videre at denne komplementære kompetansen kan ha interesse for kongressdelegater og andre medlemmer, særlig i en situasjon hvor rådene fra fagjurister altså står mot hverandre. Det er vel kjent fra foreningslivet i Norge at organisasjoner har et betydelig spillerom for å trekke konklusjoner om virksomhet og aktiviteter innenfor egen organisasjon, så lenge disse ikke klart strider mot norsk lov. Kongressen i NSF har både i lovverket og ut fra en langvarig organisatorisk praksis hatt en svært sterk og selvstendig stilling. Dermed står kongressen ganske fritt til å fatte vedtak i situasjoner som angår organisasjonsdemokratiet – og helt fritt til å vurdere hvorvidt RUs uttalelse skal tillegges noen vekt. For øvrig er RU NSFs øverste organ for spørsmål knyttet til tolkning av lover og regler mellom kongressene, og det er en svært etablert praksis at RU legger frem for kongressen sine kommentarer i saker som angår organisasjonens lover og regler.

RU kom 21.06.2019 med en uttalelse om hvorvidt den foreslåtte avtalen med Kindred vil være forenlig med NSFs lover. RU som organ hadde da ingen mening om hvorvidt det er hensiktsmessig for NSF å inngå en slik avtale. Det har vi fortsatt ikke. Blant RUs fem medlemmer og varamedlemmer er oppfatningene ulike om hvorvidt NSF bør gjøre det. Synspunktene «for», «mot» og «i tvil» er alle representert i RU. RU-medlemmene var likevel enstemmige i sin uttalelse om hvorvidt Kindred-avtalen var forenlig med NSF lover. Det er vi også i denne uttalelsen om Offerspill SKs medlemskap og kongressrepresentasjon i NSF.

RU finner det hensiktsmessig å dele sin videre behandling av denne saken i dens to hovedspørsmål:

1. Oppfyller Offerspill SK kravene til å bli opptatt som medlemsklubb i NSF – og dermed også kravene til representasjon på NSFs Kongress 2019?
2. Dersom svaret på spørsmål 1) er ja: Hvor stor representasjon er Offerspill SK kvalifisert for å ha på NSFs Kongress 2019?

**1) Oppfyller Offerspill SK kravene til å bli opptatt som medlemsklubb i NSF – og dermed også kravene til representasjon på NSFs Kongress 2019?**

Det er hjemlet i § 6 av Norges Sjakkforbunds lover at sentralstyret et forbundets utøvende organ mellom kongressene. Ansvaret for å godkjenne nyopprettede sjakklubber har formelt alltid ligget hos sentralstyret. I praksis har godkjennelse av nyopprettede sjakklubber i mange år vært behandlet som en administrativ sak på NSFs kontor. Godkjennelse av nye sjakklubber er bare tatt opp i sentralstyret i de tilfellene hvor man har hatt grunn til å mistenke at den nye klubben kan bryte med NSFs formålsparagraf, lover og demokratiforståelse, eller på annen måte være kontroversiell.

Offerspill SK fylte ut standardskjema med søknad om klubbmedlemskap i NSF og leverte dette på vanlig måte 21.06. Medlemssekretæren på NSFs kontor opplyser at hun ble varslet om søknaden 19.06, men først så den 21.06. Hun stusset da over en litt original formålsparagraf hos Offerspill SK, men så ut fra helheten i søknadsskjemaet ingen grunn til dramatikk i det. Medlemssekretæren opplyser videre at hun ville lagt frem opprettelsen av denne klubben for sentralstyret, dersom hun hadde visst at klubben ble dannet med et erklært mål om å påvirke utfallet av den sterk omstridte Kindred-saken til årets kongress – eller hvis hun hadde visst at en enkeltperson planla å betale medlemskontingent for inntil 1000 medlemmer innmeldt via internett. NSFs generalsekretær og NSFs president opplyser at de heller ikke var kjent med disse to særtrekkene ved den nye klubben forut for sentralstyremøtet 19.06.2019. Begge disse særtrekkene ble først kjent gjennom media 25.06.2019 – etter at Offerspill SK dagen før var blitt administrativt godkjent som medlemsklubb i NSF.

Det kan lett argumenteres for at de to særtrekkene nevnt over var så viktige at Offerspill SK i sin søknad til NSF uoppfordret burde opplyst om dem. Søknadsskjemaet var imidlertid fylt ut komplett og med informasjon som ble ansett tillitsvekkende. RU finner derfor ingen grunn til å kritisere NSFs kontor for at Offerspill SK ble godkjent administrativt, og dermed heller ingen grunn til å kritisere sentralstyret for ikke å ha behandlet saken først.

Etter at de to overnevnte særtrekk ved den nye klubben var blitt kjent gjennom media, behandlet sentralstyret spørsmålet om status og eventuell stemmerett for Offerspill SK i et ekstraordinært møte 25.06.2019. Det ble der ikke fremmet noe forslag om å frata Offerspill SK status som medlemsklubb i NSF. I stedet ble det vedtatt en utredningslinje hva angikk Offerspill SKs kongressrepresentasjon.

RU er klart av den oppfatning at sentralstyret, som NSFs utøvende organ mellom kongressene, har anledning til å oppheve et eget tidligere vedtak om å oppta en klubb som medlem. Dersom det fremkommer at en nyinnmeldt klubb er noe annet enn medlemssøknaden ga inntrykk av, og for eksempel bryter med NSFs lover eller verdier, vil sentralstyret kunne vedta å tilbakekalle medlemskap for en kortere eller lengre periode.

Sentralstyret benyttet ikke den muligheten i sitt møte 25.06.2019. RU ser ingen grunn til å kritisere den beslutningen. Så langt kjent informasjon om Offerspill SK tilsier at klubben ikke bare er en kampanjegruppe i Kindred-saken, slik enkelte i nettdebatter har mistenkt og påstått, men har til dels store ambisjoner om videre klubbdrift til beste for norsk sjakk. Innmeldingen kom kort tid før årets kongress, men bryter ikke med noen krav i NSFs lover. Selv om prosentandelen er lav, inneholder medlemslisten også et betydelig antall aktive sjakkspillere.

En del av medlemsdemokratiet i NSF har vært en tradisjon for å være liberal på å innvilge representasjon på kongressen også til klubber som for eksempel er svært nye, svært små og/eller ikke har sendt inn til NSF alle dokumenter som ifølge formalia skulle vært innlevert. Hva angår tidsfrist, har tidligere praksis åpnet for stemmerett på kongressen også til klubber som blir administrativt godkjent i løpet av de siste dagene før kongressen.

Kongressen har som nevnt en svært sterk stilling i NSF, og herunder mulighet til å endre sentralstyrets beslutninger i nær sagt alle saker. RU anser ut fra dette at kongressen, under punkt 1 (Godkjennelse av representantenes fullmakter), har mulighet til å underkjenne medlemskap og fullmakter for en ny eller gammel klubb som et flertall på kongressen anser at ikke oppfyller kravene til medlemskap.

**RU anser således at kongressen 2019 har mulighet til å vedta at Offerspill SK ikke får godkjent sine fullmakter der, dersom et forslag om det blir fremmet og får flertall. RU anser imidlertid at Offerspill SK, ut fra NSFs lover og organisatorisk praksis for håndhevelse av dem, oppfyller kravene til medlemskap og bør bli gitt en representasjon på kongressen 2019.**

1. **Hvor stor representasjon er Offerspill SK kvalifisert for å ha på NSFs Kongress 2019?**

At Offerspill SK etter RUs mening oppfyller kravene til å være en sjakklubb og bør gis en representasjon på kongressen 2019, innebærer ikke nødvendigvis at klubben bør få flere delegater enn de sju andre største klubbene til sammen. Dette vil bli tilfelle dersom man godkjenner alle de 1021 medlemmene Offerspill SK hadde innmeldt per 01.07.2019 som kvalifiserende for kongressdelegater. Formelen med 1 delegat per 25 medlemmer vil da gi Offerspill 41 delegater – mot 8 for Oslo SS (187 medlemmer), 7 for SK Stjernen (153 medlemmer), 6 for Bergens SK (138 medlemmer), 5 for Nordstrand SK (122 medlemmer), 5 for Stavanger SK (120 medlemmer), 4 for SK av 1911 (94 medlemmer) og 4 for Fredriksstad SS (88 medlemmer). Det er allerede påvist at denne medlemslisten fra Offerspill SK inkluderte et visst antall dobbeltregistreringer, ikke-eksisterende personer osv. Disse bør selvfølgelig ikke kvalifisere for kongressdelegater, men forventes heller ikke å gjøre noe dramatisk utslag på medlemslistens lengde.

Uavhengig av hvor mange medlemmer som strykes på grunn av slike registreringsfeil og manglende kvalitetssikring av medlemslisten, står det igjen at de aller fleste medlemmene til Offerspill SK er hentet inn på helt andre premisser enn alle de øvrige klubbene på listen over praktiserer. Metoden med at én svært velstående person tilbyr seg å betale medlemskontingenten for opptil 1000 personer, slik at hvem som helst ved å fylle ut et skjema på internett kan få et helt gratis medlemskap, gjør at medlemstallet til Offerspill SK er basert på helt andre kriterier enn de andre storklubbene. De øvrige baserer seg i all hovedsak (jfr neste avsnitt om unntak) på prinsippet om individuell kontingentbetaling.

RU er kjent med at mange andre klubber betaler medlemskontingenten for enkelte utvalgte medlemmer. Dette gjøres i noen tilfeller for æresmedlemmer som klubben anser har gjort seg fortjent til det gjennom en mangeårig og viktig innsats for sjakken. Det gjøres i noen tilfeller også som del av godtgjørelse for eksempel for instruktørarbeid og/eller godtgjørelse til sterke spillere for å spille lagkamper. I noen tilfeller er det også rent tekniske årsaker til at spilleren ikke har innbetalt kontingent selv, for eksempel der spillere som har representert klubben får fri årskontingent i stedet for dekning av reiseutgifter til lagkamper. En slik praksis har vært akseptert og har ikke vært oppfattet som noe demokratisk problem. RU kjenner ikke til noe tilfelle hvor de kan ha gjort utslag større enn 1 representant på noen klubbs kongressrepresentasjon.

RU er nylig gjort kjent med ett tilfelle hvor en klubb, Mosjøen SK i Nordland, har tilbudt seg å betale årskontingent for alle sine aktive medlemmer. I Mosjøen SKs tilfelle er det snakk om at en godt etablert klubb med god økonomi, i en region med store reiseutgifter, dekker kontingenten for spillere som bor i nærområdet og er deltakere i sjakkmiljøet der. Tilbudet er rettet mot aktive lokale spillere og har aldri vært markedsført overfor ukjente fra andre steder i landet. Klubben har 63 medlemmer, og er ifølge dette berettiget til 3 delegater på kongressen. RU anser det uheldig at Mosjøen bryter med prinsippet om individuell kontingentbetaling og anbefaler at klubben bør finne en annen type støtteordning for sine lokale spillere. Det er ut fra kjente opplysninger grunn til å anta at Mosjøen SKs medlemstall sammenlignet med lignende klubber kan være litt høyere enn det ville vært med individuell kontingentinnbetaling. Det vil etter RUs mening være forsvarlig om kongressen begrenser fullmakten til 2 delegater hvis/når Mosjøen SK ønsker å være representert på NSFs kongress, men en representasjon på 3 delegater synes ikke urimelig ut fra antallet aktive spillere, aktiviteter osv. Også tilfellet Mosjøen SK kommer i en helt annen kategori enn Offerspill SK, både praktisk og prinsipielt.

Situasjonen med at en enkeltperson tilbyr seg å betale medlemskontingenten for opptil 1000 andre personer som rekrutteres via internett uten noen kvalifikasjonskrav, til en helt ny klubb som dannes et par uker før NSFs kongress med en uttalt målsetning om å påvirke utfallet i en svært omstridt sak der, er helt unik i norsk sjakkhistorie. NSFs lover og reglementer har ingen bestemmelse om denne situasjonen og det foreligger ingen organisatorisk praksis for håndtering av den. Uansett hvilken hensikt som måtte ligge bak denne masseinnmeldingen av ukjente som ikke har betalt medlemskontingent, er det imidlertid lett å forstå at fremgangsmåten av mange både innenfor og utenfor Sjakk-Norge oppleves som et svært betenkelig brudd med det godt etablerte organisasjonsdemokratiet til NSF. Aksept av en slik fremgangsmåte vil stride mot rettsfølelse og alminnelige demokratiske prinsipper for svært mange av NSFs medlemmer, og vil også kunne svekke organisasjonens renomme eksternt.

Dersom NSF hadde mottatt offentlig støtte basert på medlemstall, slik tilfellet er for Ungdommens Sjakkforbund og for sammenlignbare forbund for voksne i Norges Idrettsforbund, ville gratismedlemmene av Offerspill SK ikke kunnet telle som fullverdige og støtteberettigede medlemmer. Offentlige instanser ville ha kontrollmuligheter til å gripe inn dersom dette ikke ble overholdt. NSF står utenfor idrettsforbundet og befinner seg i en situasjon hvor man ikke har noen slike eksterne kontrollmekanismer over seg. Det påhviler da kongressen som NSFs øverste organ et særlig tungt ansvar for å håndtere situasjoner med usikkerhet om representasjon og medlemstall.

Frem til opprettelsen av Offerspill SK og masseinnmeldingen der, var debatten om en mulig avtale med spilleselskapet Kindred etter RUs mening eksempel på en sterkt omstridt sak som medlemsdemokratiet i NSF godt skulle være i stand til å håndtere. Når den nå også er blitt iblandet krangel om spillereglene for medlemsdemokratiet, blir en fra før krevende sak også en demokratisk utfordring som er vanskelig å håndtere for forbundet, klubber, kretser og enkeltmedlemmer. Begge parter oppfordres på kongressen til å besinne seg. Det er sterkt ønskelig at man før debatt og votering om selve Kindred-avtalen, i spørsmålet om representasjon for Offerspill SK kan finne en løsning som anses rimelig i ulike leire og sikrer kongressens vedtak høy demokratisk legitimitet. Klarer man ikke det, er det grunn til å frykte at veien videre etter kongressen i 2019 bli lang og krevende for NSF som organisasjon.

**RU anser etter dette at kongressen 2019 under sin godkjennelse av fullmaktene formelt vil ha mulighet til å**

1. **ikke innvilge nydannede Offerspill SK noen delegater**
2. **innvilge Offerspill SK alle de 41 delegatene som deres innrapporterte medlemstall per 01.07.2019 tilsier, ELLER**
3. **innvilge Offerspill SK et mellomliggende antall delegater, som anses rimelig i sammenligning med de andre klubbene på kongressen.**

**RU anser videre at både det å nekte Offerspill SK noen representasjon på NSFs kongress for 2019, og det å akseptere at Offerspill SK gis alle de 41 delegatene som deres kunstig høye medlemstall matematisk sett kvalifiserer for, vil bryte med viktige prinsipper i NSFs organisasjonsdemokrati.**

**RU anbefaler derfor NSFs kongress 2019 å innvilge Offerspill SK delegater i samsvar med antallet spillere på deres medlemsliste per 01.07.2019 som da allerede sto registrert med en FIDE-ID, som hadde vært registrert som medlemmer av NSF i løpet av de siste 15 årene, og/eller som selv hadde innbetalt sin medlemskontingent til Offerspill SK.**

**De aller aller fleste medlemmene det vil være naturlig for en klubb som Offerspill SK (jfr vanlig praksis i andre storklubber) å betale medlemskontingent for som instruktører, representasjonsspillere e.l., vil komme inn under minst ett av de tre kriteriene over. Det vil etter RUs mening likevel være rimelig å akseptere at man på listen over medlemmer som kvalifiserer for kongressrepresentasjon kan legge til et lite antall, i størrelsesorden 5-10 personer, som ikke oppfyller noen av kravene nevnt over.**

Gjøvik/Bergen/Sarpsborg/Oslo/Tromsø, 05.07.2019

For RU

Hans Olav Lahlum (Akademisk SK), leder

Tom Georg Eriksen (Sotra SK), sekretær

Øyvind Bentsen (Sarpsborg SK), medlem

Inge Sandstad Skrondal (Akademisk SK), varamedlem

Øyvind Pedersen (Tromsø SK), varamedlem